รัฐบาลไทย-ข่าวทำเนียบรัฐบาล-พลเอก ไพบูลย์ คุ้มฉายา รองประธานคณะกรรมการมูลนิธิราชทัณฑ์ปันสุข ตรวจเยี่ยมเรือนจำกลางเชียงใหม่ และโรงพยาบาลแม่แตง จังหวัดเชียงใหม่
วันศุกร์ที่ 17 พฤศจิกายน 2566
17/11/2566
พลเอก ไพบูลย์ คุ้มฉายา รองประธานคณะกรรมการมูลนิธิราชทัณฑ์ปันสุข ตรวจเยี่ยมเรือนจํากลางเชียงใหม่ และโรงพยาบาลแม่แตง จังหวัดเชียงใหม่
พลเอก ไพบูลย์ คุ้มฉายา รองประธานคณะกรรมการมูลนิธิราชทัณฑ์ปันสุข ทําความดี เพื่อชาติ ศาสน์ กษัตริย์ ในพระบรมราชูปถัมภ์ ตรวจเยี่ยมเรือนจํากลางเชียงใหม่ และโรงพยาบาลแม่แตง อําเภอแม่แตง จังหวัดเชียงใหม่
ในวันศุกร์ที่ ๑๗ พฤศจิกายน ๒๕๖๖ เวลา ๑๐.๐๐ น. พลเอกไพบูลย์ คุ้มฉายา องคมนตรี รองประธานคณะกรรมการมูลนิธิราชทัณฑ์ปันสุข ทําความดี เพื่อชาติ ศาสน์ กษัตริย์ ในพระบรมราชูปถัมภ์ และคณะกรรมการมูลนิธิฯ ประกอบด้วย พลอากาศเอก สมคิด สุขบาง กรมวังผู้ใหญ่ประจําพระองค์ ๙๐๘ พลอากาศเอก สุบิน ชิวปรีชา กรมวังผู้ใหญ่ในพระองค์ ๙๐๔ นางพงษ์สวาท นีละโยธิน ปลัดกระทรวงยุติธรรม นายแพทย์สุรโชค ต่างวิวัฒน์ รองปลัดกระทรวงสาธารณสุข พร้อมด้วยคณะผู้บริหาร และเจ้าหน้าที่ที่เกี่ยวข้อง ลงพื้นที่ตรวจเยี่ยมเรือนจํากลางเชียงใหม่ และโรงพยาบาลแม่แตง อําเภอแม่แตง จังหวัดเชียงใหม่ ตามโครงการราชทัณฑ์ปันสุข ทําความดี เพื่อชาติ ศาสน์ กษัตริย์
โครงการราชทัณฑ์ปันสุข ทําความดี เพื่อชาติ ศาสน์ กษัตริย์ ดําเนินงานภายใต้มูลนิธิราชทัณฑ์ปันสุข ทําความดี เพื่อชาติ ศาสน์ กษัตริย์ ในพระบรมราชูปถัมภ์ ที่พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงมีพระเมตตาต่อผู้ต้องขังในเรือนจํา โดยมีพระดําริว่า แม้ว่าผู้ต้องขังจะเป็นผู้กระทําผิดตามกฎหมายบ้านเมืองและต้องมารับโทษในเรือนจํา แต่บุคคลเหล่านี้ก็เป็นประชาชนคนไทยที่ควรได้รับสิทธิอย่างเท่าเทียมกัน ในเรื่องการสาธารณสุขและการแพทย์เทียบเท่าประชาชนทั่วไป
พระบาทสมเด็จพระเจ้าอยู่หัวฯ ได้เสด็จเปิดโครงการฯ ณ ทัณฑสถานโรงพยาบาลราชทัณฑ์ เมื่อวันที่ ๒๘ ธันวาคม ๒๕๖๒ และมีเป้าหมายระยะที่ ๑ ในเรือนจํา ๒๕ แห่ง และได้พระราชทานเครื่องมือแพทย์ด้วยพระราชทรัพย์ส่วนพระองค์จํานวน ๑๙๐,๐๗๒,๘๖๓ บาท และส่งเสริมให้เกิดกิจกรรมต่าง ๆ และเมื่อวันที่ ๒๘ เมษายน ๒๕๖๔ พระบาทสมเด็จพระเจ้าอยู่หัวเสด็จเปิดโครงการฯ ระยะที่ ๒ ณ พระที่นั่งอัมพรสถาน พระราชวังดุสิต และพระราชทานเครื่องมือและครุภัณฑ์ทางการแพทย์ด้วยพระราชทรัพย์ส่วนพระองค์จํานวน ๑๑๘,๕๔๗,๒๐๐ บาท โดยเป้าหมายระยะที่ ๒ ได้ช่วยเหลือเรือนจําอําเภอซึ่งเป็นเรือนจําขนาดเล็ก อยู่ห่างไกล และติดชายแดน จํานวน ๑๙ แห่ง ซึ่งผลของการดําเนินงานตามแนวทางของโครงการราชทัณฑ์ปันสุขฯ ทั้งในระยะที่ ๑ และระยะที่ ๒ ทําให้เกิดการเปลี่ยนแปลงที่ดีในด้านสุขภาพของผู้ต้องขังเป็นอย่างมาก ซึ่งนอกจากจะใช้ในการดูแลช่วยเหลือผู้ต้องขังแล้ว ยังเป็นประโยชน์แก่ประชาชนที่อยู่ใกล้เคียงให้สามารถเข้าถึงบริการด้านสุขภาพได้มากขึ้นอีกด้วย และต่อมาเมื่อวันที่ ๒๔ สิงหาคม ๒๕๖๔ พระบาทสมเด็จพระเจ้าอยู่หัวฯ ได้ทรงให้มีการจดทะเบียนมูลนิธิราชทัณฑ์ปันสุข ทําความดี เพื่อชาติ ศาสน์ กษัตริย์ ในพระบรมราชูปถัมภ์ เพื่อเป็นหน่วยงานกลางในการบูรณาการการทํางานเพื่อช่วยเหลือผู้ต้องขัง
ปัจจุบัน การดําเนินงานตามโครงการราชทัณฑ์ปันสุขฯ ได้ดําเนินการในเรื่องการปรับสิทธิประโยชน์ เพื่อยกระดับมาตรฐานการดูแลสุขภาพผู้ต้องขัง การยกระดับมาตรฐานด้านอนามัยสิ่งแวดล้อมและสุขาภิบาลอาหารและน้ํา การบริหารจัดการค่าใช้จ่ายสําหรับผู้ต้องขังต่างด้าวหรือคนไทยไร้สิทธิ การดําเนินการอบรมหลักสูตรการจัดการการดูแลผู้สูงอายุ (Care Manager) และหลักสูตรการดูแลผู้สูงอายุ (Care Giver) รวมถึงการดูแลผู้ต้องขังพ้นโทษที่มีปัญหาสุขภาพจิต การบําบัดฟื้นฟูผู้ติดยาเสพติดในเรือนจํา การใช้และการบํารุงรักษาครุภัณฑ์พระราชทาน
ในการนี้ พลเอก ไพบูลย์ คุ้มฉายา ในฐานะรองประธานคณะกรรมการมูลนิธิราชทัณฑ์ปันสุขฯ และคณะผู้บริหาร ได้ลงพื้นที่ตรวจเยี่ยมเรือนจํากลางเชียงใหม่ โดยเรือนจํากลางเชียงใหม่ เป็นเรือนจําที่มีแต่ผู้ต้องขังชาย ซึ่งปัจจุบันมีผู้ต้องขัง ๕,๒๔๔ ราย เป็นผู้ต้องขังสูงอายุ ๒๓๙ คน ผู้ต้องขังป่วยโรคมะเร็ง ๑๒ คน ผู้ต้องขังทุพพลภาพ ๑๐๙ คน และมีผู้ต้องขังต่างด้าว ๕๓๘ คน โดยเรือนจํามีบุคลากรทั้งหมด ๒๑๑ คน มีพยาบาลวิชาชีพ ๖ คน นักจิตวิทยา ๒ คน เรือนจํากลางเชียงใหม่มีอาคารสถานพยาบาล ซึ่งภายในมีห้อง OPD ห้อง Telemedicine ห้องตรวจโรค ห้องหัตถการ ห้องสังเกตอาการ ห้องคลังยา และอาคารทันตกรรม
เรือนจํากลางเชียงใหม่ ได้รับพระราชทานครุภัณฑ์ทางการแพทย์ ๒๒ รายการ โดยมีการใช้งานในการตรวจรักษาพยาบาลในเรือนจํา เครื่องมือแพทย์ด้านทันตกรรมในปีงบประมาณ ๒๕๖๖ จัดบริการ ถอนฟัน ขูดหินปูน อุดฟัน และตรวจช่องปากและฟัน ให้กับผู้ต้องขังจํานวน ๑,๙๕๐ คน และการใช้หุ่นสาธิต CPR เพื่อใช้ในการฝึกช่วยฟื้นคืนชีพ ให้กับ อสรจ. จํานวน ๓ รุ่น มีห้องกักโรค ใช้พื้นที่อาคารแดน ๔ จํานวน ๒๓ ห้อง มีการเอกซเรย์ผู้ต้องขังและคัดกรองวัณโรคปอดโดยใช้แบบสอบถาม TB-P1 ผู้ต้องขังเข้าใหม่ ๕,๓๒๓ คนโดยใช้เครื่อง X-Ray Portable พระราชทาน โดยได้ขึ้นทะเบียนสิทธิหลักประกันสุขภาพแห่งชาติ มีผู้ต้องขังที่ได้รับการขึ้นทะเบียนสิทธิ ให้ตรงกับโรงพยาบาลแม่ข่าย ร้อยละ ๑๐๐ สําหรับการเข้าตรวจของแพทย์โรงพยาบาลแม่ข่าย มีบุคลากรทางการแพทย์เข้าตรวจในเรือนจํา ประกอบด้วย แพทย์โรงพยาบาลแม่ข่ายตรวจโรคทั่วไป Telemedicine ทุกวันพฤหัสบดีของสัปดาห์ที่ ๑ และ ๓ ของเดือน และให้คําปรึกษา ผ่าน Application Line ได้ตลอด ๒๔ ชม. ด้านทันตกรรม ได้เข้าตรวจและถอนฟันสัปดาห์ละ ๑ ครั้ง ทุกวันพฤหัสบดี
สําหรับผลการดําเนินงานตามโครงการราชทัณฑ์ปันสุข ทําความดี เพื่อชาติ ศาสน์ กษัตริย์ ของเรือนจํากลางเชียงใหม่ ได้ดําเนินงานตามเกณฑ์ครบถ้วนทั้ง ๗ ด้าน คือ ด้านที่ ๑ การป้องกันและควบคุมโรคที่สําคัญ ด้านที่ ๒ อนามัยสิ่งแวดล้อมและสุขภาพ ด้านที่ ๓ การพัฒนาระบบบริการสุขภาพผู้ต้องขัง ด้านที่ ๔ การพัฒนาศักยภาพบุคลากร ด้านที่ ๕ มุมสุขภาพราชทัณฑ์ปันสุข ด้านที่ ๖ การจัดบริการสุขภาพจิตและจิตเวชในผู้ต้องขัง ด้านที่ ๗ นวัตกรรมราชทัณฑ์ปันสุข มีนวัตกรรมเครื่องกรองน้ํา (จิ๋วกรองแจ๋ว) โดยในการประกวดเรือนจําดีเด่นตามโครงการราชทัณฑ์ปันสุขเมื่อปลายปี พ.ศ. ๒๕๖๕ เรือนจํากลางเชียงใหม่ มีผลคะแนนประเมิน ๒๑๘ คะแนน (คะแนนเต็ม ๒๕๖) คิดเป็นร้อยละ ๘๕.๑๕
พร้อมกันนี้ ได้ร่วมตรวจเยี่ยมสถานพยาบาล เยี่ยมชมมุมสุขภาพราชทัณฑ์ปันสุข การสาธิตของอาสาสมัครสาธารณสุขเรือนจํา (อสรจ.) เยี่ยมชมการให้บริการยูนิตทําฟัน (ครุภัณฑ์พระราชทาน) และได้นําถุงพระราชทานที่ได้รับพระมหากรุณาธิคุณจากพระบาทสมเด็จพระเจ้าอยู่หัวฯ ในการพระราชทานของใช้ที่จําเป็นสําหรับผู้ต้องขังป่วย ได้แก่ ซัพพอร์ทเตอร์ (กางเกงในป้องกันไส้เลื่อน) มอบให้ผู้ต้องขังป่วยที่รอการผ่าตัด จํานวน ๒๐ ชุด และมอบให้กับผู้ต้องขังชายสูงอายุและพิการ อีกทั้งได้ร่วมเยี่ยมชมการดําเนินงานสูทกรรม
จากนั้น คณะกรรมการมูลนิธิราชทัณฑ์ปันสุขฯ ได้เดินทางไปยังโรงพยาบาลแม่แตง ซึ่งเป็นโรงพยาบาลแม่ข่ายของเรือนจํากลางเชียงใหม่ โดยมีผู้อํานวยการโรงพยาบาลแม่แตง และคณะเจ้าหน้าที่ให้การต้อนรับ ในการนี้ได้ร่วมตรวจเยี่ยมการดําเนินงานของโรงพยาบาลแม่แตงในส่วนให้บริการผู้ต้องขังป่วย ได้แก่ จุดรับผู้ป่วยจากเรือนจํา ผู้ป่วยนอก ห้องฉุกเฉิน และหอผู้ป่วยใน อีกทั้งได้มอบเจลพระราชทาน และมอบถุงของใช้สําหรับผู้ต้องขังป่วย เพื่อยกระดับมาตรฐานการดูแลสุขภาพผู้ต้องขัง ให้ได้มาตรฐานด้านอนามัยสิ่งแวดล้อมและสุขาภิบาลต่อไป